CELEX: 62019TN0672
Language: lt
Date: 2019-10-02 00:00:00
Title: Byla T-672/19: 2019 m. spalio 2 d. pareikštas ieškinys byloje Companhia de Seguros Índico/Komisija

25.11.2019   
            
            
               LT
            
            
               Europos Sąjungos oficialusis leidinys
            
            
               C 399/97
            
         
      2019 m. spalio 2 d. pareikštas ieškinys byloje Companhia de Seguros Índico/Komisija
      (Byla T-672/19)
      (2019/C 399/115)
      Proceso kalba: portugalų
      
         Šalys
      
      
         Ieškovė: Companhia de Seguros Índico SA (Maputas, Mozambikas), atstovaujama advokatų R. Oliveira ir J. Schmid Moura
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2019 m. liepos 18 d. Europos Komisijos priimtą ginčijamą sprendimą ir
               
            
                  —
               
               
                  nurodyti Komisijai padengti savo ir ieškovės patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi trimis pagrindais.
      
                  1.
               
               
                  Pirmasis ieškinio pagrindas grindžiamas tuo, kad pažeistas sąžiningumo principas ir piktnaudžiauta teise.
                  
                               
                           
                           
                              Nacionalinio įgaliojimus suteikiančio pareigūno tarnybai, įsteigtai vykdant Mozambiko Respublikos ir ES bendradarbiavimą (toliau – GON), nusprendus pareikalauti ieškovės suteiktų garantijų, dėl kurių kilo šis ginčas, akivaizdžiai pažeistas sąžiningumo principas ir akivaizdžiai piktnaudžiauta teise. Ieškovei nesumokėjus garantijų, kurių neteisėtai pareikalavo GON, Europos Komisija priėmė ginčijamą sprendimą, kuriuo ieškovei trejus metus neleidžiama dalyvauti viešojo pirkimo konkurso procedūrose, numatytose Tarybos reglamente (ES) 2018/1877 ir Europos Parlamento ir Tarybos reglamente (ES, Euratomas) 2018/1046, ir ji negali būti atrinkta, kai vykdomos procedūros siekiant gauti Sąjungos lėšų, dėl tariamo sunkaus profesinio nusižengimo ir tariamų didelių trūkumų vykdant pagrindines prievoles pagal sutartį, finansuojamą iš bendrojo Sąjungos biudžeto.
                           
                        
            
                  2.
               
               
                  Antrasis ieškinio pagrindas grindžiamas tuo, kad pažeista Europos Parlamento ir Tarybos reglamento (ES, Euratomas) Nr. 966/2012 106 straipsnio 2 dalis.
                  
                               
                           
                           
                              Ginčijamas sprendimas turi būti panaikintas, nes Europos Komisija padarė tris akivaizdžias klaidas atlikdama ieškovės elgesio „preliminarų teisinį kvalifikavimą“, nes:
                              
                                          —
                                       
                                       
                                          ieškovės elgesys negali būti vertinamas kaip padarius „sunkų profesinį nusižengimą“ kaip tai suprantama pagal Europos Parlamento ir Tarybos reglamento (ES, Euratomas) Nr. 966/2012 106 straipsnio 1 dalies c punktą; ir
                                       
                                    
                                          —
                                       
                                       
                                          ieškovės elgesys negali būti vertinamas kaip, kad „vykdydama pagrindines pareigas vykdant iš biudžeto finansuojamą sutartį, tai atliko su dideliais trūkumais“ kaip tai suprantama pagal Europos Parlamento ir Tarybos reglamento (ES, Euratomas) Nr. 966/2012 106 straipsnio 1 dalies e punktą.
                                       
                                    
                        
            
                  3.
               
               
                  Trečiasis ieškinio pagrindas grindžiamas tuo, kad pažeista Europos Parlamento ir Tarybos reglamento (ES, Euratomas) Nr. 966/2012 106 straipsnio 3 dalis.
                  
                               
                           
                           
                              Ginčijamas sprendimas turi būti panaikintas, nes Europos Komisija nepaisė proporcingumo principo, dėl to neleidimas ieškovei dalyvauti yra neproporcingas.